## Č.j. 338/2020

## KOLEKTÍVNA ZMLUVA

**na rok 2021**

## Platná od 1.1. 2021

V súlade s ustanovením § 31 zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme v znení neskorších predpisov (ďalej len „zákon o odmeňovaní“), § 231 Zákonníka práce a zákona č. 2/1991 Zb. o kolektívnom vyjednávaní v znení neskorších predpisov zmluvné strany

názov organizácie : **Nitrianska galéria (NG), Župné námestie 3, 949 01 Nitra**

**(ďalej len „ zamestnávateľ“),**

zastúpená : **Mgr. Renáta Niczová, riaditeľka**

na jednej strane

a

základná organizácia : **ZV SLOVES Nitrianska galéria,**

zastúpená : **Mária Kudryová, predsedníčka závodného výboru**

**Soňa Dubeňová, tajomníčka závodného výboru**

**Eva Halásová, hospodárka závodného výboru**

na druhej strane

uzatvárajú túto

**kolektívnu zmluvu**

**na rok 2021**

**platnú od 1.1.2021**

**Časť I**

**Všeobecné ustanovenia**

**Článok 1**

Cieľom tejto kolektívnej zmluvy je udržať sociálny mier a preto zmluvné strany budú pri riešení vzájomných vzťahov prednostne používať prostriedky kolektívneho vyjednávania.

**Článok 2**

Touto kolektívnou zmluvou sa upravujú :

* postavenie odborovej organizácie a vzájomné vzťahy zmluvných strán,
* pracovnoprávne vzťahy,
* platové podmienky,
* sociálna oblasť a sociálny fond.

**Článok 3**

Táto kolektívna zmluva sa vzťahuje na všetkých zamestnancov zamestnávateľa.

**Článok 4**

Zamestnávateľ nebude diskriminovať členov a funkcionárov základnej organizácie za ich členstvo, námety, kritické pripomienky a činnosť vyplývajúcu z výkonu odborovej funkcie. Súčasne bude plne rešpektovať právnu ochranu funkcionárov základnej organizácie.

**Časť II**

**Postavenie odborovej organizácie a vzájomné vzťahy**

**Článok 5**

Zamestnávateľ uznáva základnú organizáciu a jej závodný výbor za jediného predstaviteľa všetkých zamestnancov zamestnávateľa v kolektívnom vyjednávaní, uznáva práva odborov vyplývajúce z platných pracovnoprávnych predpisov a tejto kolektívnej zmluvy.

**Článok 6**

Zamestnávateľ poskytne na prevádzkovú činnosť základnej organizácii bezplatne miestnosť s nevyhnutným vybavením a uhrádza náklady spojené s ich údržbou a technickou prevádzkou.

**Článok 7**

Zamestnávateľ poskytne zamestnancom v zmysle Zákonníka práce na výkon funkcie v odborovom orgáne a účasť na odborárskom vzdelávaní pracovné voľno v rozsahu dĺžky trvania školenia vopred oznámeného zamestnávateľovi s náhradou mzdy v sume ich priemerného zárobku.

**Článok 8**

Zmluvné strany sa dohodli, že zamestnávateľ zabezpečí úhradu členských príspevkov formou zrážky zo mzdy členom základnej organizácie na základe ich predchádzajúceho písomného súhlasu. Takto získané členské príspevky zamestnávateľ poukáže na účet závodného výboru základnej organizácie vo výplatnom termíne.

**Článok 9**

Zamestnávateľ sa zaväzuje, že bude prizývať zástupcu závodného výboru na každú poradu vedenia organizácie, ak budú predmetom rokovania pracovné, ekonomické a sociálne podmienky zamestnancov. Zároveň sa zaväzuje, že všetky vnútorné akty organizácie, týkajúce sa pracovných, ekonomických a sociálnych podmienok zamestnancov predloží na pripomienkovanie závodnému výboru.

Zároveň sa zamestnávateľ zaväzuje, že bude prerokovávať každý návrh na zníženie alebo odobratie osobného príplatku so zástupcami odborovej organizácie.

**Časť III**

**Pracovnoprávne vzťahy**

**Článok 10**

Základná organizácia uznáva právo zamestnávateľa organizovať, riadiť a kontrolovať pracovnú činnosť zamestnancov a vytvárať priestor na dodržiavanie pracovnej disciplíny.

**Článok 11**

Zamestnávateľ vydáva po prerokovaní so závodným výborom organizačný poriadok.

Zamestnávateľ prerokuje každú zmenu platného organizačného poriadku so závodným výborom.

**Článok 12**

Zamestnávateľ vykoná zmeny v platnom pracovnom poriadku, alebo vydá nový pracovný poriadok len s predchádzajúcim súhlasom závodného výboru, inak bude pracovný poriadok neplatný.

**Článok 13**

* Pracovný čas je 37 a 1/2 hodín týždenne pre všetkých pracovníkov galérie okrem pracovníkov na vrátnici. Pracovný čas vrátnikov, ktorí majú pracovný čas rozvrhnutý tak, že pravidelne vykonávajú prácu striedavo v oboch zmenách v dvojzmennej prevádzke je 36 a ¼ hodiny týždenne (bližšia špecifikácia – viď Pracovný poriadok NG).
* Zamestnávateľ sa môže so zamestnancom dohodnúť na vykonávaní práce z domácnosti zamestnanca. Za práce kedy je možné vykonávať práce z domácností sa považujú práce vykonávané na pracovných miestach: vedúca umenovedného oddelenia, vedecko-výskumný pracovník, kurátor výstav, kurátor zbierok, PR manažér/dokumentátor, výtvarný pedagóg, administrátor, referent pre kultúrno-výchovnú činnosť, účtovníčka, ekonómka/mzdárka.

**Článok 14**

Základná výmera dovolenky je päť týždňov. Dovolenka vo výmere šiestich týždňov patrí zamestnancovi, ktorý do konca kalendárneho roka dovŕši najmenej 33 rokov veku. Dovolenka zamestnanca, ktorý dosiaľ nedovŕšil 33 rokov veku, no trvale sa stará o dieťa je taktiež šesť týždňov v kalendárnom roku.

**Článok 15**

Pracovné voľno s náhradou mzdy v prípade zvyšovania kvalifikácie bude zamestnancom poskytnuté v rozsahu určenom Zákonníkom práce.

**Článok 16**

Pracovné voľno s náhradou a  bez náhrady mzdy bude zamestnancom poskytnuté na základe § 141 Zákonníka práce č. 311/2001, v znení neskorších predpisov

a/ Zamestnávateľ okrem toho s náhradou mzdy poskytne pracovné voľno v rozsahu 5 dní

1. – 1 deň pred Veľkou nocou 01.04.2021

2. – 1 deň pred Vianocami 23.12.2021

1. – 2 dni relaxačno-kondičné

4. - 31.12.2021.

b/ Zamestnávateľ okrem toho môže poskytnúť pracovné voľno bez náhrady mzdy z iných

vážnych dôvodov, najmä na zariadenie dôležitých osobných, rodinných a iných vecí, ktoré

nemožno vybaviť mimo pracovného času.

c/ Zamestnávateľ poskytne zamestnancom pracovné voľno s náhradou mzdy nad rámec ZP v maximálnom počte 5 dní. Pracovné voľno môžu čerpať zamestnanci po vyčerpaní 7 dní pri návšteve lekára alebo po vyčerpaní 7 dní na sprevádzanie RP k lekárovi.

d/ Zamestnávateľ poskytne zamestnancovi pracovné voľno s náhradou mzdy , s možnosťou čerpania 1 dňa náhradného voľna pri svadbe zamestnanca, úmrtí blízkeho človeka a presťahovaní zamestnanca.

e/ Zamestnávateľ poskytne v prvom polroku kalendárneho roka 2021 zamestnancovi na jeho žiadosť podľa §141 ods. 3 písm. c) Zákonníka práce jeden deň pracovného voľna (za čas pracovného voľna patrí zamestnancovi náhrada funkčného platu) – bližšie informácie viď čl. 21 Pracovného poriadku.

f/ Zamestnávateľ poskytne zamestnancovi dennú výšku náhrady príjmu pri dočasnej pracovnej neschopnosti zamestnanca ak to rozpočet organizácie dovoľuje nasledovne:

- za prvé tri dni: 40% denného vymeriavacieho základu zamestnanca

- za ďalších 7 dní: 80% denného vymeriavacieho základu zamestnanca.

**Článok 17**

Dĺžka výpovednej doby je určená Zákonníkom práce.

**Článok 18**

a/Zamestnávateľ poskytne zamestnancovi odstupné pri skončení pracovného pomeru z dôvodov uvedených v § 63 ods.1 písm. a) alebo b) Zákonníka práce nad rozsah ustanovený v § 76 ods.1 a 2 Zákonníka práce v sume jeho funkčného platu.

Odstupné vyplatí zamestnávateľ zamestnancovi v najbližšom výplatnom termíne, ak sa so zamestnancom nedohodne inak.

b/ Pri prvom skončení pracovného pomeru po nadobudnutí nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70%, zamestnávateľ poskytne zamestnancovi odchodné nad rozsah ustanovený v § 76 a/ ods. 1 Zákonníka práce v sume jedného funkčného platu zamestnanca. Pri skončení pracovného pomeru a po priznaní predčasného starobného dôchodku zamestnávateľ poskytne zamestnancovi odchodné nad rozsah §76 a/ ods. 2 Zákonníka práce v sume jedného funkčného platu zamestnanca.

**Článok 19**

1. Zamestnávateľ poskytne zamestnancovi, ktorého pracovný pomer trvá ku dňu 30.11.2021 najmenej šesť mesiacov odmenu podľa §20 ods. 1 písm. g) zákona o odmeňovaní v sume 100,- €. Nárok na poskytnutie odmeny nevzniká zamestnancovi, ktorému plynie skúšobná doba a zamestnancovi, ktorému plynie výpovedná doba. Odmena bude vyplatená v mesiaci december vo výplate za mesiac november 2021.
2. Zamestnávateľ poskytne zamestnancovi za pracovné zásluhy pri dosiahnutí 50 rokov veku odmenu vo výške jeho funkčného platu, ak to umožňuje stav rozpočtu NG.
3. Zamestnávateľ poskytne zamestnancovi za pracovné zásluhy pri dosiahnutí 60 rokov veku odmenu vo výške jeho funkčného platu, ak to umožňuje stav rozpočtu NG (podmienkou na priznanie odmeny je odpracovanie minimálne 5 rokov v Nitrianskej galérii).

**Článok 20**

Závodný výbor uplatní právo kontroly nad dodržiavaním pracovnoprávnych a mzdových predpisov, ako aj záväzkov z kolektívnej zmluvy.

Termín a rozsah kontroly oznámi závodný výbor zamestnávateľovi 2 týždne pred jej uskutočnením.

**Článok 21**

a/ V zmysle § 48 ods. 4 písmena g Zákonníka práce možno pracovný pomer na určitú dobu predĺžiť alebo opätovne dohodnúť na určitú dobu len z dôvodu vykonávania nasledovných prác :

* dozorca výstav, informátor, pokladňa.

b/ V zmysle § 96 ods.8 zákona NR SR č. 311/2001 Z.z. môže zamestnávateľ nariadiť pracovnú pohotovosť na dohodnutom mieste mimo pracoviska v rozsahu viac ako je osem hodín týždenne a viac ako je 100 hodín v kalendárnom roku. Pracovnú pohotovosť zamestnávateľ musí dohodnúť so zamestnancom písomne v Dohode o pracovnej pohotovosti

Časť IV

**Platové podmienky**

**Článok 22**

Od 1.1.2021 patrí zamestnancom Nitrianskej galérie tarifný plat v zmysle zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a Prílohy č. 3 – Základnej stupnice platových taríf zamestnancov pri výkone práce vo verejnom záujme platnej od 1.1.2020.

**Sociálna oblasť a sociálny fond**

**Článok 23**

Sociálny fond sa využíva ako nástroj sociálnej politiky v oblasti starostlivosti o zamestnancov zamestnávateľa v rozsahu a podmienok ustanovených zákonom o sociálnom fonde (č. 152/1994 Z.z.).

Nitrianska galéria ako zamestnávateľ tvorí sociálny fond v nasledujúcom rozsahu:

a/ ***Povinný prídel*** ***vo výške 1%*** zo základu, ktorým je súhrn hrubých miezd zúčtovaných zamestnancom na výplatu za kalendárny rok. Základom na určenie mesačného prídelu do fondu je súhrn hrubých miezd zúčtovaných zamestnancom na výplatu po odpočítaní náhrady miezd za dovolenku, náhrady za prekážky v práci, náhrady za pohotovosť.

b/ ***Ďalší prídel vo výške 0,25%*** zo základu, ktorým je súhrn hrubých miezd zúčtovaných zamestnancom na výplatu za kalendárny rok. Základom na určenie mesačného prídelu do fondu je súhrn hrubých miezd zúčtovaných zamestnancom na výplatu po odpočítaní náhrady miezd za dovolenku, náhrady za prekážky v práci, náhrady za pohotovosť.

* Prostriedky fondu sú vedené na osobitnom účte vedenom v Štátnej pokladnici.
* Nitrianska galéria tvorí fond najneskôr v deň dohodnutý na výplatu mzdy. Prevod finančných prostriedkov sa uskutočňuje do piatich dní po dni dohodnutom na výplatu mzdy.
* Zúčtovanie prostriedkov fondu za kalendárny rok vykoná Nitrianska galéria najneskôr do 31. januára nasledujúceho roka.
* Nevyčerpaný zostatok fondu sa prevádza do nasledujúceho roka.
* Príspevky zo SF sa poskytujú len zamestnancom v pracovnom pomere.

# Článok 24

Zamestnávateľ v rámci realizácie svojej sociálnej politiky poskytne zamestnancom z fondu príspevky v zmysle schváleného rozpočtu SF na daný kalendárny rok. V prípade nečerpania niektorej z položiek môže organizácia po dohode s odborovou organizáciou prostriedky fondu použiť na krytie inej položky z rozpočtu.

Zo SF je možné poskytnúť nasledovné príspevky na :

1. ***stravovanie zamestnancov***: zamestnávateľ zabezpečí stravovanie pre svojich zamestnancov formou jedálnych kupónov a poskytne im príspevok z fondu na stravovanie už od prvého dňa nástupu do zamestnania. Príspevok zamestnávateľa zo SF je vo výške 0,77 € (ak hodnota jedálneho kupónu je 4,50 €, zamestnávateľ prispieva vo výške 2,48 €). Za dni strávené na dovolenke a pri osobných prekážkach v práci zamestnancom neprináleží stravný lístok.
2. ***dopravu do zamestnania***: zamestnávateľ vyplatí každému zamestnancovi v pracovnom pomere, ktorý o to požiada príspevok na dopravu do zamestnania a späť ak spĺňa kritériá na poskytnutie príspevku podľa §7 ods.5 zákona.
3. ***ďalšiu realizáciu podnikovej sociálnej politiky*** v oblasti starostlivosti o zamestnancov:

* Zamestnávateľ môže poskytnúť zamestnancom, ktorí sa nezavinene dostali do finančnej tiesne sociálnu výpomoc (ak to stav sociálneho fondu dovoľuje).
* Ak to stav sociálneho fondu dovoľuje, zamestnávateľ v rámci podnikovej sociálnej politiky v oblasti starostlivosti o zamestnancov zo sociálneho fondu môže zabezpečiť nákup vstupeniek na kultúrne, športové akcie a iné aktivity. Výber účastníkov a výška príspevku zo sociálneho fondu budú dohodnuté medzi zamestnávateľom a odborovou organizáciou pre každú konkrétnu akciu zvlášť.

# Článok 25

* Príspevok z fondu sa nemôže poskytovať na účely odmeňovania za prácu, to znamená že zo SF nemôžu byť vyplácané žiadne odmeny zamestnancom.

- V prípade bankového účtu: prírastky vo forme pripísaných bankových úrokov nepredstavujú zdroje tvorby sociálneho fondu. Rovnako ani úbytky vo forme bankových poplatkov nepredstavujú jednu z foriem čerpania sociálneho fondu. Účet Sociálneho fondu NG vedený v Štátnej pokladnici je neúročený a nespoplatnený.

# Článok 26

Zdaňovanie SF

Od dane z príjmov sú oslobodené nasledovné druhy príspevkov zo SF:

- príspevok na stravu poskytnutú na pracovisku alebo v rámci stravovania zabezpečeného

prostredníctvom iných subjektov, pričom oslobodený je len nepeňažný príjem;

* príspevok na hodnotu nealkoholických nápojov poskytovaných zamestnávateľom zamestnancovi na spotrebu na pracovisku (§5 ods.7 písm. c/ zákona o dani z príjmov),
* príspevok na použitie rekreačného, zdravotníckeho, vzdelávacieho, predškolského telovýchovného alebo športového zariadenia poskytnutého zamestnávateľom zamestnancovi, jeho manželke a deťom, ktoré sa považujú za vyživované deti (§5 ods.7 písm. d/ zákona o dani z príjmov – napr. prenájom miestnosti za účelom kultúrneho spoločenského posedenia zabezpečovaného zamestnávateľom)

Väčšina titulov na čerpanie prostriedkov zo sociálneho fondu je zdaňovaná 19 % sadzbou dane. Medzi takéto príjmy patria napr.:

- príspevok na stravné poskytnuté v peňažnej forme,

- príspevok na kultúrne programy a športové akcie, poskytnutie vstupeniek na kultúrne a športové akcie, permanentky.

# Článok 27

**Rozpočet sociálneho fondu:** Pre hospodárenie s fondom schvaľuje NG a odborová organizácioa vlastný rozpočet na aktuálny kalendárny rok (rozpočet vypracuje ekonómka NG). Po dohode s odborovou organizáciou sa môže v rámci roka vykonať presun medzi jednotlivými rozpočtovými položkami v prípade, že na položkách nebude čerpanie výdavkov v plánovanom rozsahu. Úprava rozpočtových výdavkov sociálneho fondu bude závislá od výšky plnenia príjmu sociálneho fondu. Rozpočet sociálneho fondu je prílohou tejto zmluvy.

# Článok 28

Prostriedky fondu spravuje ekonomický referát NG v súčinnosti s odborovou organizáciou. Za hospodárenie s fondom zodpovedá riaditeľka NG. Ekonomický referát vedie evidenciu sociálneho fondu, a túto predkladá polročne k nahliadnutiu ZV SLOVES NG.

# Časť VI

**Záverečné ustanovenia**

**Článok 29**

Kolektívna zmluva sa uzatvára na obdobie od 1.1.2021 do 31.12.2021. Táto kolektívna zmluva stráca platnosť dňom podpísania novej kolektívnej zmluvy oprávnenými zástupcami zmluvných strán.

# Článok 30

Každá zo zmluvných strán môže navrhnúť rokovanie o zmene alebo doplnení tejto kolektívnej zmluvy. Na návrh je druhá strana povinná písomne odpovedať do 15 dní odo dňa obdržania návrhu.

# Článok 31

Zmeny a dodatky prijaté zmluvnými stranami sú záväzné po ich podpísaní oprávnenými zástupcami.

**Článok 32**

Zmluvné strany sa dohodli, že plnenie tejto kolektívnej zmluvy bude kontrolované v polročných intervaloch na spoločnom rokovaní zamestnávateľa a závodného výboru.

Článok 33

Táto kolektívna zmluva je platná dňom jej podpisu zmluvnými stranami. Kolektívna zmluva nadobudne účinnosť dňom nasledujúcim po dni jej zverejnenia na webovom sídle zamestnávateľa. Zamestnávateľ sa zaväzuje Kolektívnu zmluvu zverejniť bezodkladne po podpísaní oboma zmluvnými stranami, a o dátume zverejnenia informovať odborovú organizáciu. Kolektívna zmluva je záväzná pre zmluvné strany a pre ich právnych nástupcov v dobe jej platnosti.

# Článok 34

Zamestnávateľ a závodný výbor zabezpečia do 15 dní od podpísania tejto kolektívnej zmluvy, aby jeden exemplár zmluvy bol k dispozícii na podateľni a u p. Kudryovej, predsedníčky ZV SLOVES Nitrianska galéria.

# Článok 35

Kolektívna zmluva je vypracovaná v dvoch vyhotoveniach, z ktorých každá zo zmluvných strán obdrží jeden exemplár.

# V NITRE, dňa : 28. decembra 2020

## Mgr. Renáta Niczová Mária Kudryová

riaditeľka predsedníčka

Nitrianska galéria ZV SLOVES Nitrianska galéria